Mthethwa dreig KSA met 'sanksies' | Maroela Media
Die minister van sport, Nathi Mthethwa. (Argieffoto)
Die minister van sport, Nathi Mthethwa, het Krieket Suid-Afrika (KSA) met sanksies gedreig nadat krieket se lederaad die tussentydse raad wat die minister aangestel het om krieket se sinkende skip te probeer red, verwerp het.
'n Oënskynlik woedende Mthethwa sê hy is uiters ontsteld en teleurgesteld oor Rihan Richards se besluit.
Mthethwa sê hy wil dit op skrif stel dat hy ook nog nie die mag wat hy ingevolge die Wet op Sport en Ontspanning het, uitgeoefen het nie.
"Dit is duidelik dat krieket in 'n absolute warboel is en dat my ingryping ingevolge die wet nie net genoodsaak sou wees nie, maar ook geregverdig," sê Mthethwa.
Hy sê die lederaad het die mislukkings van die vorige raad van KSA erken deur die raad in die pad te steek. 'n Hele aantal raadslede het ook hul mislukkings erken deur te bedank, het Mthethwa gesê.
"Die sport steier van die een krisis na die volgende op 'n bykans daaglikse grondslag. In die omstandighede sal ek my wetlike en grondwetlike plig versuim deur nie in te gryp in wat niks anders is as die swak bestuur van 'n sport wat 'n nasionale bate is en aan al die mense van Suid-Afrika behoort nie."
Mthethwa sê dit is betreurenswaardig dat Richards besluit het om nie die tussentydse raad te erken nie. Hy het reeds 'n brief aan Richards geskryf waarin hy hom vra om die besluit te heroorweeg en die raad te erken.
Sou hy dit nié doen nie, sal "ek nie huiwer om die sankies wat ingevolge die wet aan my beskikbaar is, in te stel nie".
Die minister sê hy staan nou al bykans twee weke lank op die kantlyn en was tot dusver beïndruk met die tussentydse raad se ywer, spoed, geesdrif en onafhanklikheid.
In die nuus Krieket Suid-Afrika Nathi Mthethwa
Engeland-toer gaan voort te midde van jongste fiasko
Ag gee my krag vir die ou! Al WEER jy Nathi Mthethwa pfftt! Jy dreig al weer. Trappe van vergelykings dom dommer domste tsssk man
Hy moet maar alle wedstryde vooraf die wenners bepaal om die moeilikhede te vermy.
Klaar besluit krieket is iets van die verlede
Sprakeloos. Heeltemal magdronk of net plein dronk.
Ontspan Comrade. Krieket is 'n koloniale sport en dus 'n sonde. Laat krieket sink en vervang dit met die inheemse Rietdans.